Dostál, Ondrej, poslanec NR SR (2017-02-02):
Vážený pán minister, bohužiaľ, nie obrany, vážený pán podpredseda Národnej rady, kolegyne, kolegovia, prezident Slovenskej republiky Andrej Kiska, ktorý je zároveň hlavným veliteľom našich ozbrojených síl, v utorok povedal o našej obrane okrem iného toto: „Podvádzame našu obranyschopnosť, podvádzame občanov, pretože im nehovoríme pravdu, ako na tom skutočne naša bezpečnosť, naša armáda je. Podvádzame našich vojakov, ktorým neustále niečo sľubujeme, ale ostáva len pri sľuboch. Dnes jednoducho neplníme plány a záväzky takým tempom, ako by sme mali, a nepozorujem ani dostatočnú vôľu, aby sme tento stav zmenili. Podvádzame občanov, pretože im nehovoríme pravdu o tom, ako na tom skutočne naša bezpečnosť, naša armáda je.“ V reakcii na tieto slová ešte v ten istý deň analytik zo Slovenského inštitútu pre bezpečnostnú politiku Jaroslav Naď uviedol. Opäť citujem: „Ešte pred naším vstupom do NATO sme sa ako Slovenská republika zaviazali, že vybudujeme mechanizovanú brigádu s tým, že to bude v roku 2010. V roku 2010, keď bolo hodnotenie NATO, tak sme im povedali, no, nestihli sme to, bude to v roku 2014. V roku 2014 sme im povedali, no, nebude to, lebo nestíhame. Nemáme peniaze, je kríza, bude to v roku 2018. A už teraz je zrejmé, že to nebude ani v roku 2018. Ako nám potom môže Severoatlantická aliancia a naši spojenci dôverovať, keď jednoducho neplníme ani to, čo si sami povieme? Čo sa týka obranného rozpočtu, platí prísľub vlády Slovenskej republiky, aj tejto, aj predchádzajúcej, že v roku 2020 bude 1,6 % hrubého domáceho produktu na obranu. Je úplne jasné, že sa to nesplní. Zároveň v tomto roku by sme sa mali dostať na úroveň 1,18 % HDP, ale za minulý rok sme reálne z hľadiska HDP klesli, nedošlo ani k nárastu vzhľadom k HDP. My sme mali 1,2 % HDP za rok 2016 oproti 1,15 % za rok 2015. Čiže jednoducho my sa nielenže nepribližujeme k 1,6 %, reálne ako keby sme sa vzďaľovali od tejto méty a to vôbec nie je dobrý signál.“ Koniec citátu. A už vôbec to nie je dobrý signál, ak berieme do úvahy oprávnený tlak, ktorý na plnenie si záväzkov spojencov vytvárajú Spojené štáty americké v podobe vyhlásení novozvoleného prezidenta Donalda Trumpa. Z predvolebnej rétoriky Roberta Fica a jeho SMER-u v pamäti mnohým ostal slogan „Chránime Slovensko“. Oblasť, kde by tento slogan naozaj mal nájsť miesto a uplatnenie, je práve obrana a obranyschopnosť. Berúc do úvahy to, že časť územia susednej Ukrajiny okupuje Putinove Rusko, je vyslanie 150 našich profesionálnych vojakov na výcvikovú misiu NATO do Pobaltia iba to najmenej, čo môžeme urobiť pre potvrdenie našej vôle plniť si naše záväzky voči našim partnerom v NATO. Rozprava tu začala včera vystúpením predsedu fašistickej strany Mariana Kotlebu. Ten prirovnal NATO k Hitlerovi. Keď normálny človek prirovná NATO k Hitlerovi, je zrejmé, čo tým myslí. Chce uraziť NATO, keď ho prirovnáva k zločincovi Hitlerovi. Nie je však jasné, čo je myslené tým, keď niekto prirovná NATO k Hitlerovi, a urobí to fašista. Pretože z úst Mariana Kotlebu aj ďalších predstaviteľov jeho fašistickej strany som mnohokrát počul, že NATO je zločinecká organizácia. Nikdy som ich však nepočul povedať, že Hitler bol zločinec, že nacizmus je zločinný, že treba odsúdiť holokaust. Nič také nikdy nezaznelo, takže keď fašista prirovnáva NATO k Hitlerovi, tak obávam sa, že neuráža NATO, ale uráža Hitlera. Budú sa s tým jeho fanúšikovia, z ktorých mnohí Hitlera obdivujú, nejako musieť vysporiadať. Tento parlament sa bude musieť vysporiadať s návrhom, aby sme vyslali do Lotyšska 150 vojakov na výcvikovú misiu, a pevne verím, že všetci demokratickí poslanci, ktorým záleží na prozápadnom smerovaní Slovenskej republiky a ktorí si uvedomujú dôležitosť členstva Slovenskej republiky v Severoatlantickej aliancii aj v Európskej únii a to, že je to životným záujmom Slovenskej republiky, budú v tomto prípade hlasovať za. Ďakujem za pozornosť. (Potlesk.)